Sügisesele puhkusereisile Vahemere riikidesse sõitvatel inimestel tasub valmistuda end sääskede eest kaitsma. Mitmetes Lõuna-Euroopa maades on liikvel sääskede levitatav viirushaigus, millesse on haigestunud sadu ja surnud kümneid inimesi.    Epideemiat põhjustab Lääne-Niiluse viirus, mida on ka varem Euroopas esinenud, aga seekord on seda rohkem kui tavaliselt, vahendab Helsingin Sanomat.    Epideemia algas Kreeka Makedoonia maakonnas augusti alguses ja levis ka naaberriikidesse. Kinnitatud haigestumisi on Ungaris, Rumeenias ja Iisraelis, Venemaal Volgogradi ja Rostovi oblastites ning Türgis.    Lisaks on üks inimene haigestunud Põhja-Itaalias ja üks kinnitamata haigestumine on registreeritud Portugalis. Haigus hakkab külge eriti eakatele, kuid Hollandis avastati viirus kolmekümnesel naisel, kes oli tulnud Iisraeli-reisilt.    Viirust levitavad sääsed, kes imevad ka  lindude verd. Sääsed kannavad viiruse lindudelt inimestele ja hobustele üle.    Ainuke viis nakatumist vältida, on kaitsta end sääskede eest.    Nakatumise sümptomid on palavik, lihasvalud ja peavalu. Hollandlannale tekkis ka lööve.    Tihti on haigus kerge, seda ei pruugi isegi märgata. Halva õnne puhul võib aga tekkida ajukelmepõletik, kuid see on haruldane.    www.DELFI.ee